Diari Oficial de la Generalitat Valenciana


Sumari del DOGV 9310, del 31-03-2022 (2022/2665)

DECRET 32/2022, de 25 de març, del Consell, d'aprovació de l'oferta d'ocupació pública de 2022 per a l'Administració de la Generalitat.
---------------------------------------------------------------------------------------------------------------------------------------

### Dades del document

Número de DOGV
:   9310

Data del DOGV
:   31-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2665


Data del document
:   25-03-2022

Organisme emissor
:   Conselleria de Justícia, Interior i Administració Pública

Tipus de document
:   Decret

Correcció d'errades

 Descriptors 

:   * Conselleria de Justícia, Interior i Administració Pública
    * legislació
    * funció pública
    * funcionari
    * concurs administratiu

DECRET 32/2022, de 25 de març, del Consell, d'aprovació de l'oferta d'ocupació pública de 2022 per a l'Administració de la Generalitat. [2022/2665]  
Dins del marc legislatiu de l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, l'article 55 de la Llei 4/2021, de 16 d'abril, de la Generalitat, de la funció pública valenciana, ve a establir en relació amb l'administració de la Generalitat que, anualment, el Consell determinarà les necessitats de personal amb consignació pressupostària que no puguen ser cobertes amb els efectius existents o estiguen cobertes pel personal temporal a què es refereixen els articles 18.2.a i 19.5 mitjançant l'aprovació, en els tres mesos següents a la publicació de la corresponent llei de pressupostos, de l'oferta d'ocupació pública, que serà publicada en el Diari Oficial de la Generalitat Valenciana.  
  
Aquesta previsió ha de matisar-se d'acord amb el que preveuen les lleis de pressupostos, tant de l'Estat com de la Generalitat per a 2022, que limiten la incorporació de nou personal en relació amb una taxa de reposició d'efectius que es fixa en un màxim del 120 % per als sectors funcionals considerats prioritaris i en un 110 % per a la resta de sectors, respectant en tot cas les disponibilitats pressupostàries del capítol I del pressupost de despeses.  
Els criteris per al càlcul d'aquesta taxa són els definits en l'apartat U.7 de l'article 20 de la Llei 22/2021, de 28 de desembre, de pressupostos generals de l'Estat per a l'any 2022. Segons l'apartat U.6 d'aquest article no computaran dins del límit màxim de places derivat d'aquella, les que es convoquen per a la seua provisió mitjançant processos de promoció interna ni les corresponents al personal declarat indefinit no fix mitjançant sentència judicial. També l'apartat Tres.1 del mateix article 20 preveu que la taxa de reposició d'un o diversos sectors o col·lectius prioritaris es podrà acumular en altres sectors o col·lectius prioritaris. Igualment, la taxa de reposició dels sectors no prioritaris podrà acumular-se en els sectors prioritaris.  
  
D'altra banda, i en relació amb la Generalitat, l'article 36 de la Llei 8/2021, de 30 de desembre, de pressupostos de la Generalitat per a l'exercici 2022, regula l'oferta d'ocupació pública i estableix que, tant per al càlcul de la taxa de reposició d'efectius com per a l'aprovació i publicació de l'oferta d'ocupació pública i de les consegüents convocatòries de places que s'efectuen, s'estarà igualment al que s'estableix en la normativa bàsica.  
En compliment del que es preveu en l'article 135.2 de la Llei 4/2021, l'oferta inclou una promoció interna de més del 40 % de les places que es convoquen. Aquest nombre de places està inclòs en la taxa de reposició, per la qual cosa les places oferides i no cobertes per aquest torn de promoció interna seran acumulables a les convocatòries de torn lliure.  
D'altra banda, l'oferta compleix amb el que es disposa en l'article 64 de la Llei 4/2021, que estableix que en les ofertes d'ocupació pública es reservarà un contingent no inferior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat, i acrediten el seu grau de discapacitat i la compatibilitat amb l'acompliment de les tasques, de manera que progressivament s'aconseguisca el tres per cent dels efectius totals en cada administració pública, organisme públic, consorci o universitat pública.  
Així mateix, aquest decret inclou mesures per a garantir que en els processos selectius siga efectiva la igualtat entre dones i homes, de conformitat amb el que es disposa en la Llei orgànica 3/2007, de 22 de març, per a la igualtat efectiva de dones i homes.  
Aquest decret ha sigut negociat amb les organitzacions sindicals presents en la Mesa Sectorial de Funció Pública, en la reunió de 16 de març de 2022, d'acord amb el que s'estableix en l'article 188.2.m de la Llei 4/2021, de 16 d'abril, de la Generalitat, de la funció pública valenciana.  
En conseqüència, d'acord amb l'article 7 de la Llei 4/2021, de 16 d'abril, de la Generalitat, de la funció pública valenciana, i l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, i amb la deliberació prèvia del Consell, en la reunió de 25 de març de 2022,  
  
  
DECRETE  
  
Article 1. De l'oferta d'ocupació pública  
De conformitat amb el que es disposa en l'article 55 de la Llei 4/2021, de 16 d'abril, de la Generalitat, de la funció pública valenciana; en l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic; en l'article 20 de la Llei 22/2021, de 28 de desembre, de pressupostos generals de l'Estat per a l'any 2022; i en l'article 36 de la Llei 8/2021, de 30 de desembre, de pressupostos de la Generalitat per a l'exercici 2022, s'aprova l'oferta d'ocupació pública corresponent a aquesta anualitat, per a l'àmbit de l'administració de la Generalitat i referida exclusivament a llocs de treball la gestió dels quals té atribuïda la Direcció General de Funció Pública de la Conselleria de Justícia, Interior i Administració Pública.  
  
Article 2. Contingut de l'oferta  
1. Aquesta oferta d'ocupació pública conté places corresponents a llocs de treball que estan dotats pressupostàriament i inclosos en les relacions de llocs de treball aprovades. Aquests llocs es troben vacants o es troben exercits de manera interina o temporal.  
  
2. Les places a què es refereix l'apartat anterior ascendeixen a un total de 588 i són les que s'indiquen en els annexos, amb especificació del cos o escala, així com del nombre de llocs de l'oferta compresos en cada apartat.  
3. S'inclouen 353 places que corresponen al torn lliure (annex I) i 235 a promoció interna (annex II), i s'acompleix el que es preveu en l'article 135.2 de la Llei 4/2021, de 16 d'abril, de la Generalitat, de la funció pública valenciana, quant a la reserva per a la promoció interna del personal.  
4. Les convocatòries preveuran que les places incloses en l'annex II que resulten desertes després de cadascun dels processos selectius de promoció interna s'acumularan a la corresponent convocatòria de torn lliure, en computar-se dins del límit màxim de places derivat de la taxa de reposició d'efectius, en compliment dels criteris per al càlcul d'aquesta taxa definits en l'apartat U. 6 i 7 de l'article 20 de la Llei 22/2021, de 28 de desembre, de pressupostos generals de l'Estat per a l'any 2022.  
En tot cas, les places reservades als contingents de persones amb diversitat funcional i malaltia mental del torn de promoció interna que resulten desertes, s'acumularan als contingents corresponents del torn lliure. Si resultaren places desertes del contingent de malaltia mental del torn lliure, s'acumularan al contingent de persones amb diversitat funcional, i si quedara alguna plaça deserta en aquest últim contingent, s'acumularà al torn lliure general.  
  
Article 3. Convocatòries  
1. Els processos selectius derivats d'aquesta oferta d'ocupació pública han de ser convocats per la Conselleria de Justícia, Interior i Administració Pública, en els tres mesos següents de l'aprovació d'aquest decret d'acord amb l'article 55.3 de la Llei 4/2021.  
2. En compliment de l'article 65.2 de la Llei 4/2021, en les convocatòries derivades de la present oferta d'ocupació pública el sistema d'oposició tindrà caràcter ordinari i preferent, i quedaran reservades per a la provisió mitjançant aquest sistema més del 50 % de les places, tal com es recull en els annexos.  
En la mesura en què actualment s'estan executant d'una banda els processos selectius derivats d'ofertes d'ocupació d'exercicis anteriors, que inclouen places d'estabilització i procediments selectius mitjançant el sistema de concurs oposició i, d'altra banda, es convocaran nous processos derivats de les taxes addicionals d'estabilització que autoritza la Llei 20/2021, de 28 de desembre, de mesures urgents per a la reducció de la temporalitat en l'ocupació pública, que així mateix preveuran processos selectius mitjançant el sistema de concurs i concurs oposició, en la present oferta s'estableix que en les convocatòries del torn lliure (annex I) se seguirà el sistema d'oposició, i en les convocatòries del torn de promoció interna (annex II) se seguirà el sistema de concurs oposició.  
  
Article 4. Procediment de promoció interna  
1. Les convocatòries de promoció interna dels cossos, escales o agrupacions professionals funcionarials continguts en l'annex II s'obriran a personal funcionari de carrera de l'Administració de la Generalitat, i es duran a terme mitjançant les modalitats següents:  
a) Promoció interna vertical, per mitjà de l'accés a un cos o escala d'un altre grup o subgrup en els termes previstos en la normativa estatal bàsica.  
b) Promoció interna horitzontal, a través de l'accés a un altre cos o escala d'un grup o subgrup d'igual classificació professional.  
2. Les convocatòries de promoció interna determinaran, si escau, de quines proves o de quines matèries quedaran exempts el personal que participe a través de cadascuna d'aquestes modalitats de promoció interna, sempre que es tracte de coneixements que es puguen considerar prou acreditats a través de les proves d'ingrés al cos o escala d'origen.  
  
  
Article 5. Reserva per a persones amb diversitat funcional  
1. En compliment del que es disposa en l'article 64 de la Llei 4/2021, es reserva un contingent superior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat i acrediten el seu grau de discapacitat i la compatibilitat amb l'acompliment de les tasques, de manera que progressivament s'aconseguisca el tres per cent dels efectius totals en cada administració pública, organisme públic, consorci o universitat pública.  
2. La reserva a què es refereix l'apartat anterior es desglossa, d'acord amb el que es preveu en el citat precepte, de la manera següent:  
a) un mínim del 5 % de les places oferides es reservaran per a ser cobertes per persones que acrediten discapacitat intel·lectual o malaltia mental, reservant un percentatge específic del 3 % per a persones amb discapacitat intel·lectual, i un 2 % per a persones amb malaltia mental que acrediten un grau de discapacitat igual o superior al 33 %.  
b) i la resta de les places, és a dir, el 5 % restant, es reservaran per a persones que acrediten qualsevol altre tipus de discapacitat o diversitat funcional.  
  
Article 6. Desenvolupament dels processos selectius per a persones amb diversitat funcional  
1. Les proves selectives destinades a persones amb diversitat funcional i malaltia mental tindran idèntic contingut que les establides per a la resta dels aspirants, sense perjudici de les adaptacions i els ajustos raonables necessaris de temps i mitjans per a la seua realització, per a assegurar que aquestes persones hi participen en condicions d'igualtat, a excepció del que es disposa en l'apartat següent.  
2. Les convocatòries per a l'accés de les persones amb discapacitat intel·lectual a què es refereix a l'apartat 2.a de l'article anterior, estaran dirigides especialment a acreditar que els aspirants posseeixen els coneixements imprescindibles que els permeten fer les tasques pròpies del lloc de treball.  
  
Article 7. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor de la dona en el cas que aquest sexe estiguera infrarepresentat dins del col·lectiu de persones que formen part del cos o escala objecte de la convocatòria.  
  
  
DISPOSICIÓ ADDICIONAL  
  
Única  
Els cossos objecte de la present oferta així com les places oferides podran ser objecte d'ampliació si, en el marc de la normativa bàsica estatal i mitjançant els corresponents acords amb les organitzacions sindicals, s'aprovaren nous acords per al desenvolupament de les ofertes d'ocupació pública o plans d'estabilitat en l'ocupació pública, i en aquest cas s'estarà als criteris i previsions que s'hi establisquen.  
  
  
DISPOSICIÓ TRANSITÒRIA  
  
Única  
En els termes del que s'estableix en la disposició transitòria segona de la Llei 4/2021, en tant com a no s'han aprovat les noves relacions de llocs de treball amb la nova estructura de cossos i escales, els cossos objecte de la present oferta apareixen amb la denominació de l'última. No obstant això, de conformitat amb el que s'estableix en la disposició transitòria sisena de la citada llei, les persones aspirants que accedisquen a la funció pública a través de les convocatòries derivades de la present oferta d'ocupació, quedaran integrades en el cos o escala corresponent, d'acord amb els criteris establits en la Llei 4/2021, de 16 d'abril, de la Generalitat, de la funció pública valenciana.  
  
  
DISPOSICIONS FINALS  
  
Primera. Desenvolupament  
Es faculta la persona titular de la conselleria amb competències en funció pública per a executar i desenvolupar aquest decret.  
  
Segona. Efectes  
Aquest decret tindrà efectes l'endemà de la publicació en el Diari Oficial de la Generalitat Valenciana.  
  
València, 25 de març de 2022  
  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO